CELEX: 62009TN0464
Language: mt
Date: 2009-11-20 00:00:00
Title: Kawża T-464/09: Rikors ippreżentat fl- 20 ta’ Novembru 2009 — Il-Kummissjoni Ewropea vs New Acoustic Music u Anna hildur Hildibrandsdottir

27.2.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 51/33
            
         Rikors ippreżentat fl-20 ta’ Novembru 2009 — Il-Kummissjoni Ewropea vs New Acoustic Music u Anna hildur Hildibrandsdottir
   (Kawża T-464/09)
   2010/C 51/65
   Lingwa tal-kawża: l-Ingliż
   
      Partijiet
   
   
      Rikorrenti: Il-Kummissjoni Ewropea (rappreżentanti: A.-M. Rouchaud-Joët, N. Bambara, aġenti, assistiti minn C. Erkelens, lawyer)
   
      Konvenuti: New Acoustic Music (Orpington, ir-Renju Unit) u Anna Hildur Hildibrandsdottir (Orpington)
   
      Talbiet tar-rikorrenti
   
   
               —
            
            
               tikkundanna lill-konvenuti jħallsu lura lill-Kummissjoni l-ammont ta’ EUR 31,13623, prinċipalment, flimkien mal-interessi bir-rata ta’ 7,70 % fis-sena mid-data tal-14 ta’ Jannar 2008 sad-data li fiha jsir l-aħħar pagament;
            
         
               —
            
            
               tikkundanna lill-konvenuti għall-ispejjeż, inklużi dawk sostnuti mill-Kummissjoni.
            
         
      Motivi u argumenti prinċipali
   
   Dan ir-rikors jirrigwarda ftehim ta’ għoti, identifikat bin-numru ta’ kuntratt 2003-1895/001-001, bejn il-Kummissjoni Ewropea (iktar ’il quddiem il-“Kummissjoni”) u n-New Acoustic Music Association (iktar ’il quddiem in-“NAMA”), irrappreżentata minn Anna Hildur Hildibrandsdottir, sabiex jitwettaq il-proġett intitolat CLT2003/A1/GB-317 — European Music Roadwork fil-qafas tal-programm “Kulture 2000” (1).
   Permezz tar-rikors tagħha, ir-rikorrenti titlob lill-Qorti tal-Prim’Istanza tordna lill-konvenuti, li huma responsabbli in solidum għall-ammont sħiħ, wieħed fin-nuqqas tal-ieħor, sabiex iħallsu lura lill-Kummissjoni s-somma ta’ EUR 31,13623, flimkien mal-interessi minħabba nuqqas ta’ ħlas, li jirriżultaw mid-differenza bejn is-somma mħallsa minn qabel mir-rikorrenti lin-NAMA għall-implementazzjoni tal-proġetti ffinanzjati bil-ftehim ta’ għoti u s-somma li n-NAMA hija intitolata għaliha.
   Insostenn tar-rikors tagħha, ir-rikorrenti tqajjem motiv wieħed. Hija ssostni li n-NAMA kisret l-obbligi kuntrattwali tagħha billi naqset li tħallas lura parti mill-ħlas minn qabel magħmul mill-Kummissjoni peress li l-ispejjeż eliġibbli reali kienu inqas mill-istima tal-ispejjeż totali.
   Il-Kummissjoni ssostni li kemm Acoustic u kemm Anna Hildur Hildibrandsdottir, fil-kapaċita tagħha ta’ soċju u rappreżentant legali awtorizzat tan-NAMA, huma responsabbli in solidum għas-somma dovuta.
   
      (1)  Deċiżjoni tal-Parlament Ewropew u tal-Kunsill, Nru 508/2000/KE, tal-14 ta’ Frar 2000, li tistabbilixxi l-programm Kultura 2000 (ĠU Edizzjoni Speċjali bil-Malti, Kapitolu 16, Vol. 01, P. 97).